Olsenbanden (Norge)

Opprinnelse

Olsenbanden er opprinnelig en dansk serie filmkomedier. Men da den første danske filmen ble importert til Norge, hadde den ikke så stor publikumssuksess. Datidens kjente regissør Knut Bohwim fikk ideen om å lage en norsk versjon, med kjente norske skuespillere. I 1968 hadde han lagd en film ved navn Sus og dus på by'n, med Carsten Byhring, Arve Opsahl og Aud Schønemann. Den handlet om to småkjeltringer som holdt til på Oslos beste østkant. Carsten Byhring var hjernen og Arve Opsahl var musklene. Knut Bohwim tok med seg disse skuespillerne inn i Olsenbanden. Han hadde satt opp Byhring som Egon og Opsahl som et av de to andre bandemedlemmene. Men da Opsahl fikk se den danske versjonen, sa han, «Det er jeg som skal være Egon», og sånn ble det. Byhring fikk rollen som den overnervøse Kjell Jensen og Schønemann fikk rollen som Kjells kone Valborg Jensen. Via telefon svarte Sverre Holm ja til tilbudet om å spille Benny Fransen. Innspillingen begynte, og det ble en stor kinosuksess. Skuespillerne trodde først at dette skulle bli den første og siste gangen de hadde rollen i en Olsenbanden-film, men slik ble det ikke. Olsen-Banden operasjon Egon hadde premiere 11. august 1969. 
Filmene hadde ikke så god økonomisk støtte, slik at Knut Bohwim måtte pantsette huset for å få råd til å lage enda en film om Olsenbanden. Slik var det gjennom hele de 13 første olsenbandenfilmene i perioden 1969 til 1984. Filmene fikk aldri god omtale fra kritikerne, men besøkstallene var høye.

Bakgrunn og kjennetegn for filmene

Banden har sine røtter i Oslo, og det meste foregår der. De bruker Kjells hus i Ullensakergata 1 A på Kampen som base. I hver film kommer bandens sjef Egon ut av Botsfengselet med en plan under armen. Kjell og Benny står og ønsker ham velkommen ut. Etter dette kjører Benny (som er bandens faste sjåfør) dem hjem til Kjell, slik at Egon kan fremlegge den nye planen for dem. Som oftest er Valborg hjemme og bestemmer hva pengene skal brukes til. Banden begynner av og til med små kupp for å få kapital til det større hovedkuppet. I så godt som hver eneste film ender det med at Egon blir arrestert igjen eller at noen andre stikker av med pengene. 
Et kjent fenomen med Olsenbanden-filmene er det faktum at det meste de bruker går tom for drivstoff, særlig bensin. Enten det er Bennys bil, en stjålet bil, et pressluftbor, en veivals eller motorbåt, ser banden hele tiden ut til å stoppe opp uventet, og stort sett spør Egon, «Hva er detta for no'a?», hvorpå Benny svarer, «Jammen, for pokker'n. Er'ke mer bensin, jo. Fylte for en femmer, jo, i forgårs!» Et annet kjent fenomen er at Valborg med en gang legger planer for hvordan pengene skal brukes, og når de skal ut og reise, «har hun aldri en tråd å ha på seg».
Favoritt-pengeskapene til Egon er Franz Jäger fra Berlin.

Rollene

Egon Olsen: Egon var mesterhjernen i Olsenbanden. Hans planer var geniale og tilrettelagte. Første gangen Egon åkte inn på Botsen, var pga at han dopet en travhest slik at den døde. Det virkelig store kuppet kom først i 1969, da han hadde planer om å stjele den berømte keiseroppsatzen. Alt gikk bra helt til Birger leverte den tilbake til politiet. I 1970 ble han forelsket i en sosialarbeider ved navn Bodil Hansen, som fikk han til å bli en ærlig borger. Han frigjorde seg fra banden og begynte å jobbe på Ringnes bryggeri som kontrollør. Men så fort Benny og Kjell også fikk jobb der, varte det ikke lenge. I 1972 ble Egon for første gang kjent for sine fingerferdigheter på pengeskapet Franz Jäger. Egon åkte inn på Botsen hvert år på hele 70-tallet og mistet kontakten med Kjell og Benny i 1984. I 1999 ble banden fullstendig igjen, etter at Egon var gjest på TV-programmet På go`fot med lidelsen. Det siste kuppet var vellykket, og han reiste ned til Spania sammen med Benny, Valborg og Harry. Egon er med i alle 14 filmene, og spilles av Arve Opsahl.
Benny Fransen: Benny var forlovet med toppmodellen Ulla i 1969, som han også fikk et barn sammen med. I 1970 var han ungkar igjen og levde livet med Banden og sin bror Dynamitt-Harry. Benny vokste opp sammen med sin yngre bror Harry. Foreldrene deres døde tidlig, og den eneste som tok ansvaret for dem var en ste-tante på østkanten av Oslo. I 1972 forvillet han seg på et enkeball i Rosekjelleren, da plutselig lyset gikk. Da støtet han på Ragna Kvist, og de forlovet seg. Faren til Ragna var butikksjef, slik at Benny fikk jobb som juniorsjef og Kjell fikk jobb som lagersjef i en dagligvareforretning på Lindern. Egon og Harry stjal fra butikkens pengeskap, og Benny og Kjell fikk skylden,  og deretter mistet han kontakten med Ragna. Benny hadde også en søster som var god venninne med Valborg. Benny holdt kontakten med Harry fram til 1979. I 1999 fant de hverandre igjen og flyttet ned til Spania sammen med resten av banden. Benny var med i alle 14 filmene, og spilles av Sverre Holm.
Kjell Jensen: Kjell var en god og real mann. Kjell giftet seg med Valborg i 1957 og fikk barna Birger, Basse og Lillebror. Kjell prøvde så godt han kunne å tjene penger til familiens opphold. I 1962 hadde han en liten bod der han solgte kulepenner. Men salget gikk fort over… Kjell var alltid skeptisk til Egons planer, og det med god grunn. Egons planer begynte nemlig alltid bra, men endte alltid med katastrofe. Kjell prøvde også av og til å synge i bakgårder, men kom oftest hjem med noen 50-øringer og bukseknapper. I 1970 fikk han jobb på Ringnes bryggeri sammen med kompisene Benny og Egon, men arbeidstiden gikk fort over. I 1982 feiret Kjell og Valborg 25-årsjubileum, med en pris på 12 millioner kroner. De pengene ble dessverre borte og Kjell fikk igjen arbeid på bryggeriforeningen. Kjell var med i de første 13 filmene, og spilles av Carsten Byhring. 
Basse Jensen: Basse er sønn av Valborg og Kjell. Han ble født i 1959 og ble oppkalt etter Kjells far. I 1969 var han med Olsenbanden for å ta keiseroppsatzen. I 1972 hjalp han Egon med å befri Kjell og Benny fra fengselet. I 1974 konfirmerte han seg og i 1976 giftet han seg med en ung jente ved navn Gry, som han også fikk et barn sammen med. Han skilte seg etter hvert med Gry og giftet seg på nytt med en ung jente med ukjent navn. Han begynte å tukle litt med diamanter og havnet i fengsel på Dartmoor Prison, i Devon, England. Basse lot seg imidlertid ikke stoppe, og etablerte seg etter hvert som storsmugler av diamanter på det internasjonale markedet. Han flyttet etter hvert ned til Spania, hvor også moren og resten av Olsenbanden kom etter i 1999. Basse var med i de første 7 filmene og den siste, og spilles av Pål Johannessen.
Valborg Jensen: Valborg er Kjells kone og er den eneste som tør å si i fra til Egon, når det noe hun ikke liker. Som oftest pleide hun å bruke opp pengene før hun hadde fått dem, men sydenturen var den store drømmen. I 1969 ble det litt surr i ekteskapet, slik at hun dro hjem til sin mor en stund, men det ordnet seg fort igjen.  I 1978 tok hun førerkortet hos Larsens kjøreskole. Oppkjøringen foregikk under en biljakt med Biffen og Mester Hansen. I 1984 fikk hun jobb som vaskedame på Munchmuseet, og begynte å male på fritiden. Hun malte etter hvert så bra, at Egon bestemte seg for å bytte ut Munchs malerier med Valborgs, slik at han kunne selge Munchmaleriene til franskmennene. Valborg ble enke i 1990, etter at Kjell døde. Hun flyttet ned til Spania sammen med Egon, Benny, Harry og Basse i 1999. Valborg var med i alle, 14 filmen, og ble spilt av Aud Schønemann. 
Dynamitt-Harry: Harry Fransen er Bennys bror og en bestevenn med flasken. På 1960-tallet drev Harry sitt eget lille sprengstoffirma, men det tok slutt i 1970 hvor et av oppdragene bokstavelig talt gikk rett i hodet på ham. I 1973 ble han avholdsmann etter å ha sendt Egon i fengsel for noe Harry hadde gjort galt. Da Egon kom ut, beklaget Harry seg meget og fikk etter dette meget stor respekt for Egon.  Etter en tur i en ølbil ble Harry igjen en god venn med alkoholen. I 1977 bestemte han seg for å slutte med dynamitt og flytte sammen med Olsenbanden. Han sovnet i en container som ble transportert til USA. Der fikk han dataopplæring og ble en kløpper på tastaturet.  Men da kuppet i verdensbanken sammen med Olsenbanden gikk skeisen, begynte han igjen med dynamitt og fikk jobb som dynamittgubbe på Fornebu. Da Gardermobanen skulle bygges var det Harry som fikk oppdraget, og avslører i 1999 overfor sin bror at han støtte på problemer med Romeriksporten og vannet i Østmarka. Han flyttet sammen med banden til Spania i 1999. Dynamitt-Harry var med i film nr. 2, 4, 8, 9, 10 og 14, og spilles av Harald Heide-Steen jr.
Kriminalbetjent Hermansen: Viggo Hermansen (Også referert til som Karl Leopold  eller Viggo Hermansen) begynte sin karriere som kriminalbetjent. Han visste alltid om Olsenbanden, men da han nevnte det til sjefene, var svaret bare «Dette kan ikke være gjort av nordmenn». Da Hermansen kom seg litt høyere opp på rangstigen, begynte han å tenke på andre ting enn å fakke tyver og røvere. Han nærmest hedret Olsenbanden for det de gjorde. Hermansen ble nedgradert i 1978 og ble en av de ridende politi. Men han fikk jobben tilbake i 1979 i filmen Olsenbanden og Dynamitt-Harry mot nye høyder, da det ble en stor sak om en filmrull angående oljeleting i Nordsjøen. Han ble så avskjediget på slutten av filmen da han arresterte en mistenkt uten beviser. Egon Olsen forbyttet koffert med Hermansen, og istedenfor satt Hermansen igjen med 100 millioner tyske mark, som han reiste til Canada til sin søster med. Hermansen fikk også en sykepermisjon etter at Benny og Egon slo granatløpet til en stridsvogn i hodet på ham i 1981. Han kom tilbake i 1982 i Olsenbandens aller siste kupp, men som assistent til Holm som nå hadde overtatt stillingen hans som kriminalbetjent. Han blir i samme film førtidspensjonert på slutten av filmen grunnet nedskjæringer innen etaten. I Olsenbanden for full musikk blir han tildelt St. Olavs Orden, og i Olsenbanden møter Kongen & Knekten blir han på grunn av en «liten» misforståelse arrestert. Kriminalbetjent Hermansen var med i film nr. 1-2 og 4-13, og spilles av Sverre Wilberg.
Kriminalassistent Holm: Kriminalassistent Holm dukket først opp i film nummer åtte, Olsenbanden og Dynamitt-Harry på sporet, som Hermansens assistent. Han ble fast ansatt der hans første sak var å finne tilbake pengene som Biffen hadde stjålet fra Olsenbanden. Holm ble forfremmet og fikk en høyere stilling i 1978 (Olsenbanden og Data-Harry sprenger verdensbanken), samtidig som Hermansen ble forflyttet til politistallen. I 1982 i Olsenbandens aller siste kupp overtar han stillingen til Hermansen som førstebetjent, mens Hermansen blir assistenten hans før han blir førtidspensjonert i slutten av filmen. I den siste filmen, Olsenbandens siste stikk, er Holm fortsatt førstebetjent og han har betjent Gran som assistent. Holm har nå overtatt rollen som Hermansen hadde med å ha minst bryderi med å løse saker, og venter kun på førtidspensjoneringen, mens Gran er den ivrige som vil løse saker, slik Holm var selv tidligere. Kriminalassistent Holm var med i film nr. 8-12 og den siste, og spilles av Øivind Blunck og Anders Hatlo.
Biffen: Biffen, eller «Råtassen» som Benny kaller ham, kom til Norge i 1977, på oppdrag for Multi Scan. Oppdraget var å stjele de 90 millionene som Olsenbanden hadde på innerlommen. Senere møtte han Kongen, som er Egons verste fiende. I 1982 dukker han opp som sikkerhetsvakt i Høye Nord, og i 1984 jobbet han på et tivoli i Oslo. Biffen var svært kjent for å ødelegge for Olsenbanden, og for å prøve å likvidere Egon. Biffen er med i film nr. 4-6 og 8-9 og 11-13, og spilles av Torgils Moe og Ove Verner Hansen.
Kafévert Hansen: Hansen var nesten som bandens far. Han drev kafeteriaen Lefsa på 1960-tallet og Krita på begynnelsen av 1970-tallet. Krita ble nedlagt i 1972, uten informasjon om hvorfor. I andre etasje på Lefsa var det også bordell, der blant annet Connie og Bennys forlovede Ulla holdt til. Et sted Valborg mislikte sterkt at Kjell var. Hansen var med i de 2, første filmene, og spilles av Willie Hoel.
Kongen og knekten: Victor Emanuel «Kongen» Hansen og Emil «Knekten» bon Klem, bedre kjent som Kongen og Knekten, er Olsenbandens rivaler. I 1974, da Olsenbanden gjorde et vellykket kupp innenfor Fellesbanken, stjal Kongen og Knekten pengene bare etter et par dager. Victor Emanuel Hansen er onkelen til Emil og Jenny. Jenny var rypa fra Frognebadet, ifølge Benny. På 1990-tallet havnet Kongen og Knekten på samme aldershjem som Egon også senere havnet på. Kongen spilles av Henki Kolstad og Knekten av Frank Robert. Kongen var med i film nr. 5, 9, 10, 12 og 14, og Knekten, i nr. 5 12, og 14.
Bang-Johansen og Hallandsen: To ikke helt ærlige forretningsmenn som ofte arbeider sammen, blant annet som direktører for forsikringsselskapet «Høye Nord» i 1982. Olsenbanden forsøker ofte å lure dem. Hallandsen er den mer nervøse og usikre av de to, og kan lett besvime eller få et nervesammenbrudd når alt ikke går som planlagt. Bang-Johansen er derimot smartere, utspekulert og hensynsløs, fast bestemt på å oppnå sitt mål, koste hva det koste vil. Bang Johansen spilles av Ole-Jørgen Nilsen, Per Lillo-Stenberg, Alf Nordvang og Hallvard Flatland. Hallandsen spilles av Alf Malland, Ivar Nørve og Nils Ole Oftebro. Bang-Johansen var med i film nr. 11-12 og 14. Hallandsen i film nr. 4, 6, 9, 11, 12 og 14.
Kriminalsjefen Han er den som bestemmer over politiet i Oslo. I de første filmene har han stor tillit til Kriminalbetjent Hermansen. Men etter vært skjønner han at han gjør en dårlig jobb. Men han ble ganske stolt over det han gjorde på en fest for politiet. Kriminalsjefen spilles av, Georg Richter, Per Hagerup, Wilfred Breistrand, Jørn Ording, og er med i film nr. 1, 2, 4, 5, 8 og 10.
Konstabel Blom Det er assistenten til Kriminalbetjent Hermansen i noen filmer. Han er ganske opptatt i at forbrytelser ikke lønner seg. Men også, å hjelpe Hermansen med ting han sliter med. Men han klarer ikke å fikse det da. Konstabel Blom spilles av Oddbjørn Hesjevoll, Ulf Wengård, og er med i film nr. 6, 7 og 13.
Vaktmann med hund En rolle som ikke gir så mye mening i historien. Men Olsenbanden møter han ofte. Han hater ungdommer. Olsenbanden pleier å gjøre ting mot han. Men da tror han det er ungdommene. Hunden hans heter Buster. Vaktmann spilles av Dan Fosse, Carsten Winger, Ulf Wengård, og er med i film nr. 6, 8, 9, 11 & 14.

Forskjeller fra de danske filmene

Handlingen i de norske Olsenbandenfilmene er jevnt over nærmest identisk med de danske originalfilmene – men de norske filmene kom ikke alltid ut i samme rekkefølge som de danske, og dette førte til noe forvirring i seriens kontinuitet. Den danske ekvivalenten til «Kongen og knekten» var film nummer 4, «Går amok» nummer 5, «Siste bedrifter» nummer 6, «På sporet» nummer 7, og «For full musikk» nummer 8. I Norge kom disse filmene ut i rekkefølgen 5-4-6-8-7. Dette merkes best i åpningen av «Siste bedrifter», hvor banden er i Syden uten penger – en fortsettelse fra «Går amok», hvor Benny og Kjell mister kofferten med penger rett før banden reiser til Mallorca. Tilsvarende avsluttes «Siste bedrifter» med at banden for en gangs skyld lykkes med sitt store kupp, og reiser til Syden som millionærer, og i tråd med dette åpner «På sporet» med at Olsenbanden lever herrens glade dager i en villa i Syden. Men fordi de norske filmene ikke ble spilt inn i samme rekkefølge som de danske var dette noe forvirrende for filmenes norske seere.
Det er også noen forskjeller i rollefigurene. Dynamitt-Harry var bare med i to av de danske filmene, mot sju av de norske. I «På sporet» overtar Harry i stor grad rollen til Børge (Basse) i den danske filmen, og i «Sprenger verdensbanken» tar Data-Harry rollen til en figur ved navn Georg i den danske. Kriminalbetjent Hermansen er satt sammen av to ulike figurer i de danske filmene. I de fire første filmene forfølges den danske Olsenbanden av den særdeles pliktoppfyllende kriminalbetjent Mortensen, som er besatt av tanken på å arrestere Olsenbanden. I de påfølgende filmene i Danmark ble Mortensen erstattet av den overlegne og noe forfengelige kriminalassistent Jensen, som bryr seg lite om Olsenbanden og mest av alt er opptatt av egen karriere. I Norge ble begge disse figurene spilt av Sverre Wilberg som Hermansen. I Danmark kom Holm allerede i film nr. 5. Men i Norge kommer han ikke før i film nr. 8. Den danske film nr 5 er den norske nr 4. Der blir Holm erstatta av kriminalsjefen, som bestemmer. I den 6., 7., og 13. er han erstatta av en norsk figur som kalles konstabel Blom. Han er ikke så opptatt av å fange forbrytere, som også Hermansen hater å gjøre (hvis det da ikke er Olsenbanden). Blom er mer opptatt av å hjelpe Hermansen med karrieren.